b'\n_START_ARTICLE_\nLeonid Arbusow vanem\n_START_PARAGRAPH_\nLeonid Arbusow vanem (7. jaanuar 1848 Jelgava \xe2\x80\x93 1. jaanuar 1912 Zasulauks) oli baltisaksa ajaloolane, Leonid Arbusow noorema isa._NEWLINE_Leonid Arbusow p\xc3\xa4rines vene perekonnast, kuid kasvas \xc3\xbcles baltisaksa keskkonnas, mist\xc3\xb5ttu teda on loetud baltisakslaseks._NEWLINE_Arbusow \xc3\xb5ppis G\xc3\xb6ttingenis Georg Waitzi juures ning uuris peamiselt Liivimaa keskaega. Tema suurimaks panuseks ajalooteadusesse oli allikapublikatsiooni Liv-, est- und kurl\xc3\xa4ndisches Urkundenbuch toimetamise ja v\xc3\xa4ljaandmise j\xc3\xa4tkamine. Samuti andis ta v\xc3\xa4lja publikatsiooni Akten und Rezesse der livl\xc3\xa4ndischen St\xc3\xa4ndetage kolmanda k\xc3\xb6ite (1910)._NEWLINE_Arbusow on peamiselt tuntud oma Liivimaa ajaloo \xc3\xbcldk\xc3\xa4sitlusega "Grundriss der Geschichte Liv, Est- und Kurlands" (1. tr\xc3\xbckk aastast 1889), mis saavutas suure populaarsuse ja anti viimati v\xc3\xa4lja veel 1967. aastal (vene keelde t\xc3\xb5lgituna 2009). Lisaks uuris Arbusow keskaegse Liivimaa vaimulikkonda ja hariduslugu, selle t\xc3\xb6\xc3\xb6 v\xc3\xb5ttis ta kokku 4-osalises uurimuses "Livlands Geistlichkeit vom Ende des 12. bis ins 16. Jahrhundert" (ilmus aastaraamatus Jahrbuch f\xc3\xbcr Genealogie, Heraldik und Sphragistik, aastak\xc3\xa4igud 1900 (ilmus 1902), 1901 (1902), 1902 (1904) ja 1911\xe2\x80\x931913 (1914)). Peale selle alustas Arbusow ka Liivi ordu r\xc3\xbc\xc3\xbctelvendade isikuloolist uurimist, mis ilmus kahes osas pealkirja all: "Die im Deutschen Orden in Livland vertretenen Geschlechter" (samuti aastaraamatus Jahrbuch f\xc3\xbcr Genealogie, Heraldik und Sphragistik, aastak\xc3\xa4igud 1899 (1901) ja 1907\xe2\x80\x931908 (1910))._NEWLINE_Arbusow suri Zasulauksis (praegu Riia linnaosa).'